ครัวรสสยามเป็นร้านอาหารตึกแถวใกล้สถานีรถไฟฟ้า BTS บางหว้า และมหาวิทยาลัยสยาม (ประมาณปากซอยเพชรเกษม 36) สนนราคามิตรภาพกันเอง ผมไปชิมมาหลายรอบ ขอนำบางเมนูมารีวิวสักเล็กน้อย

ครั้งหลังสุดสั่งไส้หมูพะโล้กับผ่ัดฉ่าทะเล (จานละ 80 บาท) ไส้หมูพะโล้ไม่เหนียว ปริมาณจัดว่าจานใหญ่ให้เยอะ น้ำราดหวานนำเกินไปนิด ภาพรวมถือว่าใช้ได้ จะสั่งมากินกับข้าวต้มหรือข้าวสวยก็เหมาะสมดี อีกจานผัดฉ่าทะเลรสจัดจ้านเข้มข้น ไม่ได้ยกทะเลมาทั้งอ่าว มีแค่ปลาหมึกกับกุ้ง ปลาหมึกสดพอใช้ ส่วนกุ้งกะจิดริดไปหน่อย ตัวเล็กมาก น่าจะใช้วัตถุดิบดีกว่านี้หน่อย

อีกครั้งก่อนหน้านั้นสั่งเป็ดพะโล้จานเล็กกับข้าวเปล่า เป็ดพะโล้แค่ 60 บาท ถูกกว่าที่อื่น เนื้อนุ่มพอใช้ น้ำราดให้ผ่าน เติมเปรี้ยวเหยาะพริกน้ำส้มลงไป แค่นี้ก็กินข้าวได้ 2 จาน

ครัวรสสยามไม่ได้เลิศหรู (ไม่มีแอร์) แต่ราคาประหยัด สั่งเครื่องดื่มแอลกอฮอล์เย็น ๆ มาจิบไม่แพง ตามมาตรฐานร้านอาหารตามสั่งทั่วไป